КхъуэIуфэ Аслъэн и фэеплъ
Къэбэрдей-Балъкъэрым и щIыналъэ хабзэхъумэ IуэхущIапIитIым я полицейхэмрэ жылагъуэ лэжьакIуэхэмрэ къызэрагъэпэщащ зи къалэн зыгъэзащIэу хэкIуэда я лэжьэгъум и фэеплъ пхъэбгъу фIрагъэдзэныр.
Полицэм и лIыхъужьхэм я фэеплъыр хъумэным къыхуезыджэ Iуэхум зэкъуигъэуващ я лэжьэгъухэмрэ Бахъсэн, Iуащхьэмахуэ районхэм щыпсэухэмрэ.
2019 гъэм щIышылэм и 15-м Бахъсэн районым хыхьэ Дыгулыбгъуей къуажэм дэт курыт еджапIэ №7-м къыщызэIуахащ милицэм и лейтенант нэхъыжь КхъуэIуфэ Аслъэн Мухьэмэд и къуэм и фэеплъ пхъэбгъу. Урысей МВД-м Iуащхьэмахуэ районым щиIэ къудамэм уголовнэ къэлъыхъуэныгъэмкIэ и IэнатIэм и унафэщIу лажьэ хабзэхъумэр и къалэн игъэзащIэу 2010 гъэм фокIадэм и 29-м хэкIуэдащ, IэщэкIэ зэщIэузэда бзаджащIэхэр къытеуэри.
И лэжьэгъухэмрэ республикэм и районитIым щыпсэухэмрэ ирахьэжьа Iуэхум хэтащ Урысей МВД-м и «Бахъсэн» къудамэм и полицейхэр, абы дэлажьэ Жылагъуэ советым и тхьэмадэ Доткъул Сэфарбий, Урысей МВД-м Iуащхьэмахуэ районым щиIэ къудамэм и лэжьакIуэхэр, республикэ МВД-м и Жылагъуэ советым хэт Шыбзыхъуэ Суфадин сымэ.
Нэхъыжьхэм я Iуэхур даIыгъащ щIыхь къэрэгъулыр езыхьэкIа школакIуэхэм. ЛIыхъужьым и фэеплъым пщIэ хуащIу, къызэхуэсахэр дакъикъэкIэ щымащ.
Шыбзыхъуэ Суфадин псалъэ гуапэ яхужиIащ цIыхухэм я мамыр гъащIэр зыхъумэу щIэпхъаджащIэхэм яIэщIэкIуэда хабзэхъумэхэм. Къыхигъэщащ КхъуэIуфэ Аслъэн и цIэр Урысейм и къуэ нэхъыфIхэм ящыщу тхыдэм къызэрыхэнэнур.
Бахъсэн Азэмэт.
